Man betrap met lewende jagluiperd, leeubene | Maroela Media
Die Valke het op die jagluperd beslag geê voor dit verkoop is. (Foto: SA Polisie)
'n Jagluiperd word in dié stadium by 'n rehabilitasiesentrum vir wilde diere gehou, nadat die polisie Vrydag 'n man in die Kuruman-omgewing met die dier betrap het.
Nomthandazo Mnisi, woordvoerder van die Valke, het gesê die 42-jarige man, 'n burger van Botswana, is Vrydag in hegtenis geneem. Die polisie het inligting ontvang dat hy die lewende jagluiperd, asook leeubene, aan iemand in Suid-Afrika wou verkoop.
Die transaksie is gereël en hy is met die jagluiperd en bene betrap toe lede van die Valke se eenheid vir ernstige georganiseerde misdaad, lede van die Kuruman-veediefstaleenheid en die Kuruman-hoofwegpatrollie op hom toegeslaan het.
Die man is ook met leeubene betrap. (Foto: SA Polisie)
Mnisi het gesê die jagluiperd het mediese behandeling ontvang en word by 'n veilige hawe gehou. Die geraamde waarde van die cheetah en die bene is nagenoeg R400 000.
Die verdagte verskyn na verwagting Maandag in die Kuruman-landdroshof.
jagluiperd Kuruman Valke
Moet cheetah nie jagluiperd wees nie?? "Die geraamde waarde van die cheetah en die bene is nagenoeg R400 000"
Leonette, is daar n verskil in jou stelling en as daar is, deel met ons. Hierdie skuldige moet n hengse straf opgelê word. Ek kan nie dink hoe hy oor die grens daarmee gekom het nie.